Tait volg kort op Klusener se hakkeShaun Tait. Foto: Twitter. Shaun Tait, die blitsige voormalige Australiese snelbouler, het as Afghanistan se boulafrigter bedank. Sy aankondiging volg kort op die hakke van die nuus dat Lance Klusener besluit het om nie sy kontrak as die span se hoofafrigter te verleng nie. Die 38-jarige Tait het in ’n kort verklaring gesê dat hy sy tyd saam met die groep geniet het. “Ek het veral die tyd saam met die jong snelboulers waardeer en ek glo dat ’n blink toekoms op hulle wag.” Hy het ook sy waardering jeens Klusener uitgespreek en gesê dat die Suid-Afrikaner goeie kennis van die spel het. Anders as Klusener – wat tot 31 Desember 2021 in sy pos sal aanbly – is Tait se bedanking onmiddellik van krag. Afghanistan het een toets, drie eendagwedstryde en nege T20-kragmetings in die Klusener-era gewen, maar Tait was eintlik net deel van die span se T20-Wêreldbekerveldtog nadat hy in Augustus aangestel is. Tait kon in sy speeldae gereeld vinniger as 155 km/h boul en hy was veral ’n gevaar in eendagkrieket waar hy 62 paaltjies in slegs 35 wedstryde vir Australië laat spat het.